﻿ DISCURSUL NARATIVIZAT, ÎNTRE DISCIPLINA DEFINIŢIEI ŞI PROTEISMUL REALITĂŢII Cezar Bălăşoiu Facultatea de Litere Universitatea Bucureşti Ne propunem să urmărim în continuare modul în care discursul narativizat a intrat în domeniul discursului raportat, formele lui şi consecinţele pe care le-a avut acordarea dreptului de cetate acestui tip excentric de reprezentare a spuselor. 1. DN nu este DR Termenul discurs narativizat apare pentru prima oară la Genette, care, discutând despre actualizările modului narativ numit récit de paroles, îl opune discursului transpus (adică stilului indirect) şi discursului raportat, în interiorul căruia Genette distinge între un discurs exterior, a cărui formă tipică de manifestare este dialogul, şi un discurs interior, ce cuprinde monologul interior şi stilul indirect liber. Sub incidenţa DN cade folosirea unor verbe sau a unor substantive postverbale ce trimit foarte sumar la un conţinut, ca în următorul exemplu, considerat de către autorul citat “formă pură de discurs narativizat” (191): Agamemnon îl refuză pe Chryses şi îl trimise înapoi. Tipice pentru DN sunt aşadar atât exprimarea condensată a unui conţinut, cât şi ambiguitatea care derivă din aceasta: secvenţa îl refuză, de pildă, redă conţinutul unor spuse sau al unui gest, deoare-ce se poate refuza la fel de bine în ambele feluri. Pentru Genette, însă, esenţial este ca DN să trimită la un set de informaţii care are sau ar putea lua forma unui enunţ: acest tip de redare a spuselor împărtăşeşte deci o calitate comună celorlalte tipuri ale modului récit de paroles: DD : Poţi să pleci. DI : I-a spus că poate pleca. DIL : Nu mai avea nevoie de el. Putea pleca. DN : I-a cerut secretarului ultimele noutăţi, apoi l-a concediat scurt. Ne putem întreba de ce gramatica tradiţională nu ia în considerare DN, aşa cum este el înţeles de către Genette. Un posibil răspuns ar avea în vedere ambiguitatea de care vorbeam mai sus şi care indică una dintre limitele discursului redat: aceea care îl desparte de naraţiune; o altă justificare ar privi structura citaţională a acestui mod de raportare: termenul în DN referă simultan la o enunţare şi la un enunţ; într-adevăr, l-a concediat înseamnă în acelaşi timp El i-a spus şi Poţi să pleci. 2. DN este aproape DR După cum am văzut, Genette consideră că: * DN acoperă exemple precum A l-a refuzat pe B; refuzul lui A l-a supărat pe B ; * esenţială pentru segmente de acest gen, care trimit simultan la o enunţare şi la un enunţ, este legătura lor cu enunţul, mai degrabă decât aceea cu enunţarea. În: “Dar încântarea începuse: omul vorbea…” (Caragiale : 65) fragmentul subliniat nu este deci o mostră de DN, căci nu este repre-zentarea unui conţinut, ci arată doar că o activitate de enunţare este în curs de desfăşurare. Rosier porneşte tocmai de la astfel de exemple pentru a include DN printre formele DR, operaţie pe care o face parcurgând următorii paşi : * înţelege DR drept cuplu format din C + c ; * înţelege prin DN toate acele expresii care trimit în primul rând nu la conţinut, ci la tematica discursului ; * trage de aici concluzia că DN este (un tip aparte de) DR. Pentru Rosier, DN din exemple precum Omul vorbea. este una dintre formele de manifestare a DR, şi anume una redusă la C, în condiţiile în care c “nu accede la citare” (226). Din punctul nostru de vedere, deducţia este falacioasă: atâta vreme cât discursul citant are funcţia definitorie de a introduce un discurs citat, a recunoaşte că vorbea menţionează performarea unei enunţări de al cărei enunţ rămâne neinteresat şi a spune totodată că el este un exemplu de C înseamnă a ilustra o specie printr-un specimen care nu-i satisface definiţia. Aşadar, pentru Rosier, DN acoperă exemple de care récit de paroles genettian nu era interesat, exemple în care apar termeni ce au funcţia de a menţiona acte de vorbire. Am putea observa că, dacă Omul vorbea. este un exemplu de DN, Ea nu a spus nimic. nu cade sub incidenţa acestuia. DN face astfel figură aparte în comparaţie cu Nu a spus nimeni: “Nu mai vreau!” şi N-a spus că nu ar vrea, care sunt mostre de DD sau DI. Acest fapt se petrece deoarece atât DD, cât şi DI nu sunt definite ontologic – ca mijloace de redare a unor replici reale sau posibile, ci sunt definite semantico-sintactic: ceea ce este esenţial în cazul lor este, pe de o parte, faptul că raportează un enunţ, iar, pe de alta, independenţa sintactică a citatului direct faţă de verbul declarativ, în cazul DD şi, respectiv, dependenţa sintactică a citatului indirect faţă de acelaşi verb declarativ, în cazul DI. DN în schimb ar trebui definit semantico-pragmatic, pentru că, în ceea ce-l priveşte, singura condiţie este ca raportorul să identifice într-un anumit fel actul de vorbire pe care îl are în vedere. De aceea, Ea nu a spus nimic. este doar un exemplu de naraţiune şi nu de DR. În acest caz, este clar de ce DN (înţeles ca menţionare a unui act de vorbire neînsoţit de citat) nu apare ca tip al reproducerii spuselor în gramatica tradiţională: tradiţional, prin stiluri ale vorbirii se înţeleg diferite mijloace de a reda (şi) conţinutul spuselor raportate; or, în limitele definiţiei de mai sus, DN nu face acest lucru. Rosier crede că trebuie să diferenţiem două mari clase de termeni, după felul în care aceştia pot forma DN. Prima clasă (DN1) actualizează doar discursul citant (C ). Aici ar intra verbe ca se plaindre, refuser, s’extazier, insulter, nier, raconter, avouer, adică verbe ce denotă “un spaţiu discursiv care nu trebuie în mod necesar explicitat” (226); cînd formează DN, ele sînt folosite absolut. Iată câteva exemple pentru limba română: “Nici un membru al Guvernului nu a obiectat în faţa acestei raportări umflate, cu toate că, acum o săptămână, la reuniunea aleşilor locali PSD, însuşi premierul criticase felul în care se aplică legislaţia anticorupţie şi ceruse pe ton iritat sa fie intensificată lupta împotriva corupţiei.” (Adevărul, 5 oct., Hildegard Puwak anunţă că Guvernul şi-a îndeplinit 100% planul de luptă cu corupţia!) […] l-au chemat să dea concurs, s-a dus şi el aşa într-o doară şi a mâzgălit nişte foi, şi îi venea să râdă de cei care se străduiau să scoată din ei tot ce reuşiseră să asimileze în ultimele trei ceasuri !” (romania_eu_ list@yahoogroups.com, e-mail de la Gheorghe Cristina Maria, 7 oct.) Tot din prima clasă fac parte grupuri verbale stereotipe ca lancer des injures, avoir de mots avec, lancer une diatribe contre, demander des nouvelles şi expresii care devalorizează cele spuse, precum parler pour ne rien dire sau dire n’importe quoi; sau, pentru limba română, exem-ple precum: “Şeful Guvernului a prezentat studenţilor Universităţii Al. I. Cuza din Iaşi şi importanţa unui număr cât mai mare de cetăţeni la votul asupra noii Constituţii, în vederea integrării României în UE.”(romania_eu_list@yahoo groups.com, e-mail de la Gigel Militaru, 2 oct.) “La ora actuală, site-ul Agenţiei conţine informaţii neconforme cu realitatea, depăşite – aşa încât nu poţi pune preţ pe ele.” (romania_ eu_list@yahoogroups.com, e-mail de la Valentin Grigore, 5 oct.) De asemenea, în primul tip de DN intră şi substantive cu aceeaşi caracteristică, de a denota un discurs, ca une rumeur, un flots de parole, un discours, un dialogue, une conversation; sau, pentru româ-nă: “După discuţiile purtate cu dna Cârcei, am aflat că Agenţia manifestă preocupari pentru reintegrarea persoanelor care au lucrat ca funcţionari publici, dar dintr-un motiv sau altul au rămas fără loc de muncă.“ (romania_eu_list@yahoogroups.com, e-mail de la Valentin Grigore, 5 oct.) “De fapt, mârlanii ăia cu concursurile mi-au facut un serviciu: dacă reuşeam, acum probabil aş fi lucrat "la stat", obligată să înghit mitocăniile lor – sau, poate, m-ar fi dat afară cu scandal […] (romania_eu_list@yahoogroups.com, e-mail de la Codruţa, 7 oct.) După cum se poate observa, Rosier este nevoită aici să facă o concesie şi să accepte în interiorul DN termeni care denotă un discurs, cu condiţia însă ca acesta să fie unul al cărui conţinut să fie previzibil. 3. DN devine DR A doua clasă (DN2) reprezintă clar cuplul C + c . Aici intră grupuri verbale constituite în jurul verbelor dire şi parler : dire son amour, dire son fait à, dire ses quatre vérités à, dire un sermon; parler politique, parler affaires, parler littérature. Pentru această clasă ar fi ilustrative enunţuri româneşti precum: “Acum trei ani, cu ocazia acestei zile [ziua protecţiei animalelor], puneam pe listă un mesaj asemănător, însoţit de o urare şi o fotografie care l-a îngrozit pe moderator.” (romania_eu_list@yahoo groups.com, e-mail de la Codruţa, 5 oct.) “Ăştia scriu nişte fraze goale, care nu au nici o logică, nici un sens. Cum pot să votez aşa ceva?” (romania_eu_list@yahoogroups.com, e-mail de la Gigel Militaru, 7 oct.) DN se instalează cu drepturi depline printre formele DR: el ilustrează cuplul definitoriu pentru orice raportare. Discursul citat este concen-trat atât de mult, încât Rosier vorbeşte despre un “discurs citant înso-ţit de un rezumat tematic al discursului citat” (228; s.n.) 4. DN este mai mult decât DR În acest moment are loc o lărgire a domeniului pe care DN îl acoperă, deoarece tot în DN2 Rosier include şi sintagme verbale care îl au ca determinat pe traiter, precum traiter d’imbécile, d’idiot, de déserteur sau, în română, a face pe cineva imbecil/idiot, a trata drept dezertor. Acestea din urmă nu mai ilustrează însă omogenitatea caracteristică DN, deoarece imbecil, idiot sau dezertor sînt secvenţe ireductibile de DD; prezenţa lor duce la eterogenitatea acestor sintagme. Ultimele exemple ţin totuşi de DN, consideră Rosier, dat fiind că exhibă trăsătura fundamentală a acestuia, şi anume aceea de a neglija, în interiorul cuplului C +c, discursul citat, în favoarea celui citant (la care s-ar putea adăuga, în spiritul cercetării întreprinse de către Rosier, şi caracterul previzibil al discursului pe care îl denotă aceste expresii). Acceptarea ca mostre de DN a unor asemenea expresii ridică problema raporturilor pe care secvenţele de discurs narativizat le pot întreţine cu citatele directe. Astfel, DN poate fi urmat de un citat direct care funcţionează ca o glosă pentru DN; este deci vorba despre o mişcare de la DN spre DD, caz pe care îl vom indica prin DN3: “Opinia iniţială din Ziua a dnei Zoe Petre a fost extrem de interesantă, că viza un profesor universitar. Este vorba despre doua nume "grele" ale sistemului politic-academic. Aţi citit-o? Ea a generat o discuţie extrem de interesantă: "principii? Da, dar până la cunoscuţii mei".” (romania_eu_ list@yahoogroups.com, e-mail de la Gigel Militaru, 30 sept.) “Intervievat de reporterii Antenei 1 cu privire la consumarea actului sexual dintre cei doi minori, fostul ministru de Interne şi-a recunoscut, într-un fel, culpa: "Recunosc că nu am fost atent la acest aspect. Nu m-a preocupat raportul sexual".” (Ziua, 2 oct., Proxenetism şi relaţii sexuale cu un minor la curtea regelui ţiganilor, girate de un fost ministru de Interne. Statul acoperă violul). Din toate aceste exemple se poate observa că: • faptul care diferenţiază DN însoţit de glosă de DD (verb de declaraţie urmat de citat direct) constă în apariţia facultativă a citatului direct (glosa) după DN; • faptul care diferenţiază DN însoţit de glosă de DI însoţit de glosă constă în aportul informaţional superior calitativ al citatului direct care urmează DN, faţă de citatul direct care apare după un DI; compară oricare exemplu de mai sus cu: “Conceptul de stat social nu este inventat de autorii Legii de revizuire. Constituţia […] RF Germane, Grundgesetz, prevede la art. 20, par. 1, că RFG este un stat federal democratic şi social: "Die Bundesrepublik Deutschland ist ein demokratischer und sozialer Bundesstaat." De asemenea, la art. 28, par. 1, al. 1, se spune că în landuri ordinea constituţională trebuie să urmeze principiile statului republican, democrat şi social: "Die verfassungsmäßige Ordnung in den Ländern muß den Grundsätzen des republikanischen, demokratischen und sozialen Rechtsstaates im Sinne dieses Grundgesetzes entsprechen."” (romania_eu_list@yahoo groups.com, e-mail de la Jean Froissart, 8 oct.) Rosier vorbeşte, referitor la aceste exemple, despre un DN “déclen-cheur de discours” (231-232). Astfel, DN este în acest moment atât un tip de DR, cât şi termen de introducere (are rol de C). Lucrul interesant este faptul că discursul citat (c) este facultativ; aşadar, putem avea situaţii în care DN, care acţionează ca un discurs citant (C), să nu citeze, de fapt, nimic. Există însă şi situaţia inversă, în care DN3 condensează un citat direct care îl precede (mişcare de la DD spre DN), ca în: “Ne-au anulat un gol clar ca lumina zilei.” Antrenorul lui Cosmin Contra, Gregorio Manzano, se plânge de ar-bitrajul din partida de campionat cu Barcelona. (rubrica PROVERBE, ProSport, marţi, 30 sept., 2003, p.4) “Sunt doar o puicuţă, mai am timp pentru căsătorie.” Nicoleta Ţolişteanu (22 de ani), componentă a naţionalei de volei a României, dând detalii despre starea ei civilă. (id., miercuri, 1 oct.) exemple în care DN are rol de finalizator de discurs. Să observăm că, în astfel de exemple, verbul care funcţionează ca DN nu poate apărea decât la indicativ prezent sau la gerunziu, efect morfologic al intenţiei de a prezenta citatul direct ca reprezentativ pentru imaginea lumii sportive din respectiva zi (sau, în jargonul redacţiei ProSport, ca proverb). În exemplele în care apare folosit gerunziul, DN a devenit un tip de discurs care presupune citatul direct în mod necesar. Astfel, Alexandru Tudor, vorbind despre impresia pe care o lasă la meciurile pe care le arbitrează. nu are sens decât precedat de citatul direct: “Dacă eu par arogant, înseamnă că nu am lucrat destul la imagine.” Faptul apropie acest tip de DN de DD în care citatul este urmat de un verb declarativ şi unde verbul declarativ nu poate apărea singur. 5. La limita dintre DD şi DN: DD reprezentativ Există însă şi cazul în care puse în legătură sunt un DD fictiv, situat la graniţa dintre DN şi DD – un tip interesant de hibrid: acesta are toate caracteristicile DD, plus faptul, specific DN, că sintetizează la maximum un discurs originar: “ "Culisele asigură rezultatul." – Eu zic că pentru a avea succes trebuie să avem grijă la toate amănuntele care asigură un rezultat pozitiv. Normal că jucătorii fac rezultatul pe teren, dar în spatele lor stau foarte multe detalii. Probabil ăsta e unul dintre factorii care au dus la ratarea calificării.” (Gazeta Sporturilor, marţi, 30 sept. 2003, p.10) “Stewart: "Schumi, renunţă !" Jackie Stewart avea aceeaşi vârstă ca şi Michael Schumacher, 34 de ani, când s-a retras din Formula 1. “E cea mai bună decizie pe care am luat-o vreodată”, a declarat britanicul, care a adunat 27 de victorii în cariera sa. “Ar trebui ca şi Michael să facă acelaşi lucru până nu e prea târziu. E în bună formă, e sănătos şi nu s-a omorât încă.”, a adăugat el.” (id., p.14) 6. La limita dintre DI şi DN: DN cu completivă (DN4) Rosier se întreabă dacă putem privi DN ca pe o specie a DI; ea arată că aceste două tipuri de DR se apropie semantic, deoarece au în comun condensarea şi omogenitatea), dar se diferenţiază sintactic, pentru că DN nu admite completivă (233). Situaţia din română este însă mai complicată. Astfel : a. formează discurs narativizat cu completivă (DN4), folosind un adverb sau un pronume relativ, următoarele verbe: • a citi, a scrie, a spune, a zice : DN : Îmi citea/scria/spunea cum/unde/când/de ce s-a petrecut acci-dentul sau Mi-a spus cu cine va pleca, faţă de : DI : Îmi scria/spunea să nu fac nimic înainte de a-l consulta.; • a aminti, a arăta, a dezvălui, a explica, a informa, a raporta, a rea-minti, a repeta, a învăţa (“to teach”, în exemple ca A învăţat-o cum să redacteze o scrisoare de intenţie). Diferenţa dintre cele două serii citate aici este şi una de ordin semantic: în timp ce verbele din prima serie denotă performarea unui discurs, cele cuprinse în a doua au ca obiect o replică, pe care o pot cita direct sau indirect. b. formează DN4, folosind un adverb relativ sau că : a povesti , a spune “a povesti”, a relata, a istorisi ; c. formează DN4 şi selectează conjuncţia să : a sugera, a da de înţeles, ca în: [Asta este o perioadă cînd am foarte mult de lucru.] un enunţ care, în DN, poate fi raportat prin: Mi-a sugerat/Mi-a dat de înţeles să plec. ; d. formează DN4, folosind conjuncţia că (aceste verbe nu pot cita indirect): • a demonstra, a dovedi, a face dovada, ca şi a ajunge la concluzia, a calcula, a proba, a socoti, a stabili : Mi-a demonstrat că nu aveam dreptate. A ajuns la concluzia că mergeam în pierdere. Iată şi câteva exemple : “La sediul amintit, spun portarului ce mă doare, să dea un telefon undeva înăuntru, o fi ştiind el unde, şi să-mi spună informaţia.” (romania_eu_ list@yahoogroups.com, e-mail de la Gheorghe Cristina Maria, 7 oct.) “În 2004 până şi puştii de 10 ani vor şti ce a facut PSD-ul pentru ei, iar dacă părinţii vor uita, vor avea grijă să le amintească cine e candidatul ideal pentru preşedinţie.” (romania_eu_list@yahoo groups.com, e-mail de la Sergiu Florean, 25 aug.) “Consilierul prezidenţial Corina Creţu, a apreciat, miercuri, că pre-şedintele Iliescu a vrut să sugereze, în declaraţia referitoare la Puwak şi Beuran, că trebuie găsită soluţia cea mai potrivită, astfel încât să nu fie afectată nici imaginea României, nici demnitatea personală a acestora.” (romania_eu_list@yahoo groups.com, e-mail de la Lucian Branea, comunicat MEDIAFAX, 15 oct.) “Agentul guvernamental Bogdan Aurescu a declarat că, recent, Curtea a admis cererea Guvernului român de a începe procedura de revizuire a uneia din hotărârile sale, pronunţate la începutul acestui an în cazul Stoicescu. "În acest caz, Guvernul a adus la cunoştinţa Curţii fapte noi, care demonstrează că reclamantul nu are calitatea de proprietar şi, deci, de victimă în înţelesul Convenţiei, certificatul său de moştenitor nefiind valabil", spune Aurescu.” (romania_eu_list@yahoo groups.com, e-mail de la Lucian Branea, 5 oct.) 7. În sfârşit, pentru Gaulmyn, DN presupune, alături de rezumarea spuselor (ca la Genette) sau menţionarea actelor de vorbire (ca la Rosier) şi descrierea efectelor cuvintelor (346). Gaulmyn are în vedere verbele care desemnează efecte perlocuţionare, precum a agasa, a alarma, a alerta, a amăgi, a ameţi, a consola, a convinge, a enerva, a fermeca, a flata, a incita, a îmbărbăta, a încânta, a încredinţa, a încuraja, a înnebuni, a înşela, a linişti, a manipula, a păcăli, a persu-ada, a prosti, a tâmpi, a vrăji. “Cadrele didactice din judeţul Constanţa au primit recomandări să facă şedinţe cu părinţii şi să inducă elevilor "sub orice formă" ideea prezenţei la referendumul din 18 şi 19 octombrie pentru revizuirea Constituţiei” a declarat marţi liderul sindical Ioana Purcărea, citat de corespondentul MEDIAFAX.(romania_eu_list@yahoogroups.com, e-mail de la Lucian Branea, 15 oct.) “Obiectivul principal al proiectului este de a conştientiza populaţia asupra efectelor nocive pe care le are fumatul asupra sanătăţii prin creşterea riscului dezvoltării bolilor cardiovasculare şi respiratorii, riscuri care există atât pentru fumători, cât şi pentru nefumători, prin inhalarea fumului din mediul înconjurător de la fumător.” (romania_eu_list@yahoo groups.com, e-mail de la Ioana Daramus, comunicat de presă, 15 oct.) Aşadar, în cea mai largă accepţie, DN poate face referire la: 1. un enunţ (sau informaţii reproductibile printr-un enunţ): l-a condamnat; l-a trimis în sat; a demonstrat inutilitatea demersului nostru ; ar fi dorit să-i spună ceea ce gândea despre el ; scenariu, carte, roman, text, discurs, liturghie, sentinţă, formulare, rugăciu-ne, lecţie, document, frază; 2. o enunţare (El povesteşte fermecător); 3. un efect perlocuţionar: ne-a lămurit, ne-a luminat . 8. Există verbe care, morfologic, nu pot forma DN ? În cea mai largă accepţie a sa, DN sintetizează un enunţ, referă tematic la o enunţare sau/şi la efectele unui discurs. Aceasta revine la a spune că evenimentul, enunţul, efectele pe care le are în vedere aparţin actualităţii (s-au produs deja sau se produc) şi nu potenţia-lităţii. În consecinţă, nu putem referi prin DN folosind verbe aflate la timpuri sau moduri ale irealului – viitorul sau condiţionalul (sau timpuri cu uzuri asemănătoare, ca prezentul din urmează să dea explicaţii). 9. Există verbe care, sintactic, nu pot forma DN ? a. Nu pot forma DN1 următoarele verbe de enunţare: i. verbe şi locuţiuni verbale aspectuale (denotă că un discurs începe, continuă sau se termină) : a se amesteca, a se băga, a completa, a conchide, a concluziona, a continua, a interveni, a isprăvi, a începe, a încheia, a întîmpina, a întrerupe, a prinde glas, a rupe tăcerea, a schimba vorba, a sfîrşi, a termina ; ii. verbe care situează enunţarea în cronologia unui discurs (ele indică valoarea unui enunţ în raport cu alte enunţuri ale aceleiaşi argumentări sau cu enunţuri ale interlocutorului) : a admite, a afirma, a aprecia, a constata, a decide, a întări, a fi de acord, a fi de părere, a insinua, a observa, a opina, a para, a postula, a preciza, a pretinde, a recunoaşte, a releva, a reliefa, a remarca, a sublinia, a sugera (că), a susţine; iii. verbe care dau detalii asupra inflexiunii vocii : a accentua, a bîzîi, a bombăni, a cotcodăci, a declama, a gargarisi, a gîfîi, a graseia, a grohăi, a intona, a lătra, a mîrîi, a mormăi, a mugi, a murmura, a necheza, a piţigăia, a psalmodia, a pufni, a recita, a sîsîi, a scheuna, a scrîşni, a susura, a şuiera, a zbiera, a zumzăi ; iv. verbe care dau detalii asupra clarităţii sau a neclarităţii enunţării : a bălmăji, a bolborosi, a gîngăvi, a horcăi, a îngăima, a stîlci, a şopăi, a şuşoti. Incapacitatea acestor verbe de a forma DN este de natură semantico-sintactică : pe de o parte, ele nu denotă performarea unui enunţ, ci se referă la circumstanţe ale enunţului (grupele i. şi ii.) sau ale enunţării (grupele iii. şi iv.), pe de alta, verbele cuprinse în grupele ii., iii., iv (ca şi verbele din i., cu câteva excepţii) nu se pot construi absolut (am văzut că verbele care pot forma DN se construiesc astfel: Povestea fermecător.). b. Nu pot forma DN4 (DN cu completivă): a se plînge, a striga, a anunţa, a asigura, a încredinţa, a înştiinţa, a minţi. Toate aceste verbe pot forma însă DI. 10. Există verbe care, pragmatic, nu pot forma DN ? Remarcam supra că singura condiţie pe care trebuie să o satisfacă DN este ca raportorul să identifice într-un anumit fel actul de vorbire pe care îl are în vedere. Ne interesează aici acele situaţii în care anumite verbe nu pot fi folosite pragmatic pentru a raporta în DN. Este vorba despre verbe care intră în enunţuri performative, enunţuri a căror emitere implică realizarea practică a acţiunii exprimate de verb. În cazul lor, accentul cade pe acţiunea împlinită prin enunţare şi nu pe enunţul propriu-zis, iar aceasta se vede şi din faptul că nu pot apărea în discursul citat: [Vă declar că n-am ştiut nimic despre asta.] > *El a spus că declară; [Te întreb pentru ultima oară] > *El i-a spus că o întreabă; [Iar eu îţi spun că nu am fost acolo !] > *El a spus că el îi spune că; [Atenţie, vă vorbeşte căpitanul] > *Căpitanul le-a spus că le vorbeşte; [Vă ordon :…] > *El le-a spus că le ordonă; [Vreau să-ţi spun că] > *Ea a spus că vrea să-i spună că etc. [Întrebare : Cum ajung la tine acasă ?] > *El a spus: “Întrebare etc.”, În cazul acestora, problema pentru raportor este identificarea actului de limbaj performat de către emiţătorul citat, deoarece uzul explicit al verbului poate modifica forţa ilocuţionară a enunţului; lucrul are importanţă atunci cînd se pune problema redării unor asemenea secvenţe; astfel: [Nu am fost acolo.] are o forţă ilocuţionară identificabilă prin a spune, a afirma, pe cînd [Eu spun/declar/afirm că nu am fost acolo !] are o forţă ilocuţionară identificabilă prin a insista, a susţine, a pretinde. În consecinţă, verbele despre care discutăm aici nu pot apărea nici în discursul citant: [Te întreb pentru ultima oară] >*L-a întrebat dacă… [Iar eu îţi spun că nu am fost acolo !] >*I-a spus că… [Atenţie, vă vorbeşte căpitanul] >*Le vorbea căpitanul… [Vreau să-ţi spun că] >*Voia să-i spună că… Pentru a fi corect raportate (este vorba despre o corectitudine pragmatică), este necesar ca forţa lor ilocuţionară să fie identificată prin verbe monofuncţionale din punct de vedere pragmatic (deci care sunt doar reprezentative sau doar directive etc., lucru care nu se poate spune despre un verb ca a spune, polifuncţional): [Te întreb pentru ultima oară] > Insista să ştie dacă… [Iar eu îţi spun că nu am fost acolo !] > Se jura că… [Atenţie, vă vorbeşte căpitanul] > Li s-a solicitat atenţia, căci urma să… [Vreau să-ţi spun că] > Punea mare preţ pe faptul că… [Întrebare : Cum ajung la tine acasă ?] > Voia să ştie cum ajunge etc. Aşadar, anumite verbe nu pot fi folosite pentru a raporta în DN, deoarece acest fapt ar modifica forţa ilocuţionară pe care o avea verbul în discursul originar. Concluzii Categorie inventată pentru a folosi analizei naratologice, discursul narativizat a ajuns să indice fapte extradiscursive, precum efectele desemnate de actele perlocuţionare. Încercarea de a-l supune supra-categoriei DR, conceput drept cuplu de C şi c, este parţial eşuată, fapt probat de exemplele în care DN este sau mai puţin sau mai mult decât un tip de DR. De asemenea, prezintă dificultăţi încercarea de a-l defini: enunţiativ, prin omogenitate (există şi DN eterogen), discursiv, prin concizie (există DD reprezentativ), sintactic, prin absenţa comple-tivei (există DN cu completivă) şi, în sfârşit, semantic, prin conceperea unei clase de verbe ale enunţării definite şi prin posibilitatea de a forma DN (există verbe ale enunţării care nu pot forma DN). Note 